
Tieslietu ministrijai




Par VDK darbiniekiem un informatoriem likumos 
noteiktajiem ierobežojumiem

	Labklājības ministrija, lai izpildītu Ministru prezidenta uzdevumu Nr.2014-UZD-1688 saistībā ar Valsts drošības komitejas (turpmāk – VDK) darbinieku pastāvošajiem ierobežojumiem tiesību aktos, sniedz šādu informāciju.
	Likuma „Par valsts pensijām” (turpmāk – Likums) pārejas noteikumu 1. un 2. punktā uzskaitīti tie līdz 1995.gada 31.decembrim darbam pielīdzinātie periodi, kas tiek ieskaitīti personas apdrošināšanas stāžā un ņemti vērā, aprēķinot Latvijas valsts pensiju. Kā viens no periodiem minēts „dienests ierindas un komandējošā sastāva amatos iekšlietu iestādēs, izņemot VDK”. 
Izvērtējot pamattiesību ierobežojuma atbilstību Satversmei, jāpārbauda, vai ierobežojums noteikts ar pienācīgā kārtā pieņemtu likumu. Minētais ierobežojums tika atbalstīts un iekļauts Likumā, 5.Saeimas deputātiem izskatot iesniegtos priekšlikumus uz 2.lasījumu 1995.gada 19.oktobrī. Tātad ierobežojums neiekļaut apdrošināšanas stāžā dienestu VDK Likumā ir jau no tā spēkā stāšanās dienas, t.i. no 1996.gada 1.janvāra, un šo 22 gadu laikā nav ticis izteikts priekšlikums mainīt vai pārtraukt esošo apdrošināšanas stāža aprēķināšanu VDK darbiniekiem. 
Latvijas Republikas Satversmes preambulā ir noteikts, ka Latvijas tauta neatzina okupācijas režīmus, pretojās tiem un atguva brīvību, 1990.gada 4.maijā atjaunojot valstisko neatkarību uz valsts nepārtrauktības pamata. Tā godina savus brīvības cīnītājus, piemin svešo varu upurus, nosoda komunistisko un nacistisko totalitāro režīmu un to noziegumus.
Latvija kā demokrātiska, tiesiska, sociāli atbildīga un nacionāla valsts balstās uz cilvēka cieņu un brīvību, atzīst un aizsargā cilvēka pamattiesības, un ciena mazākumtautības. Latvijas tauta aizsargā savu suverenitāti, Latvijas valsts neatkarību, teritoriju, tās vienotību un demokrātisko valsts iekārtu.
Latvijas PSR VDK bija politiski represīva PSRS okupācijas institūcija ar militāras disciplīnas struktūru, kas rūpējās par padomju okupācijas režīma drošību un pastāvēšanu Latvijas Republikas teritorijā, tādējādi tā tieši vērsās pret Latvijas valsts neatkarību un tieši apdraudēja Latvijas tautu. Personas, kuras atradās dienestā ierindas un komandējošā sastāva amatos VDK, tieši ir vērsušās pret Latvijas valsti un Latvijas tautu, tādēļ šis dienestā pavadītais laiks nav ieskaitāms šo personu apdrošināšanas stāžā. Pretējā gadījumā, ieskaitot šo periodu personas apdrošināšanas stāžā un maksājot par to pensiju, Latvijas valsts atzītu šo laika periodu, kuru persona ir pavadījusi, aktīvi cīnoties pret Latvijas valsti un Latvijas tautu, nodrošinot okupācijas režīma pastāvēšanu Latvijas Republikas teritorijā, kas nekādi neveicinātu taisnīguma atjaunošanu. 
Ņemot vērā minēto, Labklājības ministrija neplāno veikt grozījumus Likumā un mainīt pašreizējo apdrošināšanas stāžā uzskaiti bijušajiem VDK darbiniekiem. 
Papildus vēlamies informēt, ka personām, kas ir atradušās dienestā ierindas un komandējošā sastāva amatos VDK un kas pieprasa pensiju 2024.gadā, jau 28 gadus ir uz sociālās apdrošināšanas iemaksām balstītās pensiju sistēmas dalībnieki, tāpēc viņu pensijas apmēru salīdzinoši mazāk ietekmē līdz 1996.gadam uzkrātais apdrošināšanas stāžs. 


Valsts sekretāra vietniece							D.Jakaite

